בס"ד

**הלכות ברכת כהנים, קיצור מקור חיים פרק כב הלכות א, יד-כג**

**א.** מצוות עשה מן התורה על הכהנים שיברכו את העם, שנאמר "כה תברכו את בני ישראל אמור להם". ואף עתה בזמננו, שחרב הבית ובטלה עבודה, מצוות עשה זאת היא מן התורה. וחייבים ישראל לבקש את הכהנים שיברכום, שנאמר "אמור להם". ולכן דווקא אם קראו בבית הכנסת את הכהן לעלות לדוכן, או אמרו לו לעלות ולא עלה, ביטל מצוות עשה.

**יד.** אף על פי שנטלו הכהנים ידיהם שחרית, חוזרים ונוטלים ידיהם עד הפרק שהוא חיבור היד והזרוע. ויצאו ליטול ידיהם אחרי חישוב הזמן הדרוש להם ליטול ידיהם ולהספיק לשוב למקומם כשיגיע שליח הציבור ל"עבודה". ואין לשהות כדי הילוך עשרים ושתים אמה בין נטילה לברכת כהנים.

**טו.** הלוי יוצק מים על ידיהם. וקודם לכן יטול הלוי ידיו, כי הלויים נתמנו לשרת את הכהנים בעבודת הקודש.

**טז.** כשמתחיל שליח ציבור ברכת "רצה", כל כהן שבבית הכנסת נעקר ממקומו לעלות לדוכן, ואף אם לא יגיע שם עד שיסיים שליח ציבור ברכת "רצה", ואפילו עד שיסיים ברכת "מודים" אין בכך כלום. אבל אם לא עקר רגליו בברכת "רצה", שוב לא יעלה ואפילו היה אנוס. אבל אם עלה לא ירד.

**יז.** לא יעלו הכהנים לדוכן במנעלים, ואפילו בנעלי גומי ובד ראוי להחמיר. וכן יש להחמיר בבתי שוקיים אם הם של עור. ואין ראוי לעלות לדוכן יחף ממש, שאין זה דרך כבוד בזמננו, אלא ילבשו גרבים לרגליהם. מן הראוי לפשוט הנעליים מחוץ לבית הכנסת, או לפחות להצניעם מתחת לספסלים, שלא יהיו נראים גלויים בבית הכנסת מפני הכבוד.

**יח.** דעת רוב גדולי הפוסקים ש"מצוות צריכות כוונה" לצאת ידי חובה. ולכן טוב וראוי שבשעה שהכהנים עוקרים רגליהם לעלות לדוכן יאמרו: "הרי אני מוכן ומזומן לקיים מצוות עשה לברך את ישראל ברכת כהנים בנשיאת כפים כמו שציויתנו בתורתך 'כה תברכו את בני ישראל אמור להם' ". ואחרי שיאמרו "מודים דרבנן" עם כל הציבור בעומדם לדוכן, אומרים "יהי רצון מלפניך ה' אלקינו שתהא ברכה זאת שציויתנו לברך את עמך ישראל ברכה שלמה, ולא יהיה בה שום מכשול ועוון מעתה ועד עולם". ויאריכו בתפילה זו עד שיכלה "אמן" של ברכת הודאה ("הטוב שמך ולך נאה להודות") מפי הציבור, כדי שיענו הציבור "אמן" גם על תפילתם זו.

**יט.** עומדים בדוכן פניהם כלפי ההיכל ואחוריהם כלפי העם, עד ששליח הציבור קורא "כהנים", ואז מתחילים לברך: "ברוך אתה ה' אלקינו מלך העולם אשר קדשנו בקדושתו של אהרון", והופכים פניהם כלפי העם וממשיכים" "וציוונו לברך את עמו ישראל באהבה". ועתה נהגו כל

הכהנים לשלשל הטלית על פניהם בשעת נשיאת כפים. אם הכהן יחידי, אין שליח ציבור קורא לו, אלא הוא מעצמו מחזיר פניו ומברך, שנאמר "אמור להם" – לשנים.

**כ.** אין המקרא קורא "כהנים" רשאי לפתוח בקריאה, עד שיכלה מפי הציבור "אמן" שעונים אחרי "הטוב שמך ולך נאה להודות". ואין הכהנים רשאים להתחיל ברכת "אשר קדשנו בקדושתו" עד שתכלה קריאת "כהנים" מפי המקרא.

**כא.** מגביהים כהנים ידיהם כנגד כתפיהם, ומגביהים יד ימנית קצת למעלה מהשמאלית, והיא עיקר "נשיאת כפים", לשון הרמת ידים. ויש נוהגים להגביהם עד כנגד הראש וחולקים אצבעותיהם ומכוונים לעשות חמישה אוירים, ויש נוהגים בדרך אחרת, וכל כהן יעשה בזה כפי שחינכוהו ולימדוהו אבותיו. ופורשים כפיהם כדי שיהיו פנים כפיהם כנגד הארץ ואחורי ידיהם כנגד השמים.

**כב.** אחר שמסיימים הכהנים ברכת "אשר קדשנו וגו' באהבה", עונים הציבור "אמן" (וכן גם יאמרו "ברוך הוא וברוך שמו" אחר הזכרת השם בברכה), ואחר שכלתה עניית אמן מפי כל הציבור מתחיל המקרא להקריא לכהנים מילה במילה: "יברכך" והם עונים אחריו. ואין הכהנים רשאים להתחיל בקריאת תיבה עד שתכלה קריאתה מפי המקרא. ובסוף הפסוק "וישמרך", וכן בסוף שני הפסוקים הבאים עונים כל הציבור "אמן". ואינם רשאין לענות עד שתכלה קריאת המילה מפי הכהנים.

**כג.** גדולה ברכת כהנים לישראל, שקצרה היא וכוללת כל הברכות האפשריות. ואף שרבו כמו רבו ביאורים על ברכות אלה, את כולן אפשר לכלול במילים הפשוטות של הברכה. ולמתבונן המעמיק מתגלה כל מלוא העומק שבהן:

"יברכך ה' ", בכל הברכות המפורשות: ברוך אתה בעיר וברוך אתה בשדה וגו', ובאו עליך כל הברכות האלה והשיגוך וגו' (רצונונ לומר: כל הברכות שבפרשת כי תבוא).

"וישמרך", ישמור נכסיך, ישמור גופך, ישמרך מיצר הרע, ישמרך שלא ישלטו עליך אחרים, ישמרך מן המזיקים, ישמור לך ברית אבותיך, ישמור לך הקץ, ישמור נפשך בשעת מיתה, ישמור נפשך בעולם הבא.

"יאר ה' פניו אליך", זה מאור עינים, מאור השכינה, מאור תורה.

"ויחונך", במשאלותיך, כדבר האמור "וחנותי את אשר אחון ורחמתי את אשר ארחם". יתן חנך בעיני הבריות, יחונך בדעת, בבינה ובהשכל, במוסר ובחכמה, ויחונך במתנת חינם.

"ישא ה' פניו אליך" בשעת התפילה (הוא שער "קיבול תפילות"), יעביר כעסו מעליך.

"וישם לך שלום", שלום בכניסתך, שלום ביציאתך, שלום בביתך, שלום עם כל אדם, שלום מלכות בית דוד. וגדול השלום.

ברכה הכלולה מכל צרכי האדם בכל שלבי החיים בחומר וברוח, לפרט ולכלל האומה. כל כהן יודע לפי הבנתו לחשוב כוונת הברכה, וכל אדם מישראל, מקבל הברכה, מכוון ליבו אל מה שהוא זקוק, גם מה שלא מבואר בפירושים הנ"ל, ואף גם מה שהכהן לא חשב, ואף גם זאת אם גם בכלל לא חשב מאומה, כי הלא אין הכהן אלא צינור דרכו עוברת ברכת ה' אל עמו, ואין מתפקיד הצינור לבדוק את תוכן החומר העובר דרכו. די שהעוסק באספקת החומר לצינור בצד זה, והמקבלו בצד השני, שידעו בכך, וכל אדם מכוון בברכה להפיק רצון בוראו ויוצאו, לקבל משפע מקור הברכות הנאצלות בשעת נשיאת כפים בהתאם לצרכיו, וה' יברך את עמו, כנאמר "ואני אברכם".